## Pravilnik o izmjenama i dopunama Pravilnika o sadržaju redovitih izvjšća i izvješća na zahtjev Hrvatske agencije za nadzor financijskih usluga

### NN 140/2014 (28.11.2014.), Pravilnik o izmjenama i dopunama Pravilnika o sadržaju redovitih izvjšća i izvješća na zahtjev Hrvatske agencije za nadzor financijskih usluga

HRVATSKA AGENCIJA ZA NADZOR FINANCIJSKIH USLUGA

2661

Na temelju članka 21. stavka 16., članka 158. stavka 5., članka 248.a stavka 7., članka 263. točaka 3. i 4., članka 274. stavaka 3. Zakona o osiguranju (»Narodne novine« broj 151/05, 87/08, 82/09, 54/13 i 94/14) Hrvatska agencija za nadzor financijskih usluga na sjednici Upravnog vijeća održanoj 21. studenoga 2014. donosi

PRAVILNIK

O IZMJENAMA I DOPUNAMA PRAVILNIKA O SADRŽAJU REDOVITIH IZVJEŠĆA I IZVJEŠĆA NA ZAHTJEV HRVATSKE AGENCIJE ZA NADZOR FINANCIJSKIH USLUGA

Članak 1.

Članak 1. Pravilnika o sadržaju redovitih izvješća i izvješća na zahtjev Hrvatske agencije za nadzor financijskih usluga (dalje u tekstu: Pravilnik), mijenja se i sada glasi:

»Ovim Pravilnikom propisuje se sadržaj redovitih izvješća i izvješća na zahtjev Hrvatske agencije za nadzor financijskih usluga (dalje u tekstu: Agencija), odnosno način i rokovi izvještavanja Agencije od strane društava za osiguranje, društava za reosiguranje, Hrvatskog ureda za osiguranje, društava za zastupanje u osiguranju, obrta za zastupanje u osiguranju, društava za posredovanje u osiguranju i reosiguranju, kreditnih institucija koje su za obavljanje poslova zastupanja u osiguranju dobile dozvolu Hrvatske narodne banke i suglasnost Agencije zatim Financijske agencije, HP– Hrvatske pošte d.d. te investicijskih društava koji su dobili dozvolu Agencije za obavljanje poslova zastupanja u osiguranju.«

Članak 2.

(1) U članku 2. stavku 1. točki 2. Pravilnika, poslije riječi: »dopunama Statuta«, dodaju se riječi: »te izjavom člana nadzornog odbora Društva danoj na ispunjenom Obrascu 1 koji je sastavni dio ovoga Pravilnika, ukoliko se na održanoj glavnoj skupštini odlučivalo o izboru člana nadzornog odbora«.

(2) U članku 2. stavku 1. točki 3. Pravilnika, prije riječi: »uz dokaze«, brišu se riječi: »kao i o stjecanju manjem od 10%, ako postoji utjecaj na upravljanje Društvom«.

(3) U članku 2. stavku 1. točki 4. Pravilnika, iza riječi: »odluke o«, dodaju se riječi: »njihovom imenovanju, dokaza o zasnivanju radnog odnosa na puno radno vrijeme za obavljanje funkcije člana uprave, odluke o«.

(4) U članku 2. stavku 1. točki 5. Pravilnika, iza riječi: »aktuara«, dodaju se riječi: »i upravitelja matematičke pričuve«.

(5) U članku 2. stavku 1. točka 6. Pravilnika mijenja se i sada glasi:

»6. o imenovanju odnosno razrješenju unutarnjeg revizora, dostavljanjem odluke o imenovanju i dokaza o zasnivanju radnog odnosa na puno radno vrijeme unutarnjeg revizora, osim u slučaju iz članka 147. stavka 4. Zakona, odnosno razrješenju unutarnjeg revizora.«

(6) U članku 2. stavku 1. točke 7. i 8. mijenjaju se i sada glase:

» 7. o imenovanju odnosno razrješenju nositelja funkcije upravljanja rizicima, funkcije praćenja usklađenosti, funkcije unutarnje revizije i aktuarske funkcije, dostavljanjem odluke o imenovanju odnosno razrješenju tih osoba, u roku od osam dana od dana donošenja odluke,

8. o sklopljenom ugovoru između Društva i pomoćnika svog zastupnika u osiguranju, dostavljanjem preslike tog ugovora koji obvezno treba sadržavati: datum i mjesto rođenja, adresu i OIB pomoćnika i zastupnika u osiguranju, datum početka i prestanka važenja tog ugovora i potpise ugovornih strana, u roku od osam dana od dana sklapanja odnosno prestanka ugovornog odnosa s pomoćnikom,«.

(7) U članku 2. stavku 1. točke 7. – 13. Pravilnika, postaju točke 9. – 14. Pravilnika.

Članak 3.

(1) U članku 4. stavku 1. iza točke 3. dodaje se točka 4. koja glasi:

»4. o sklopljenom ugovoru između društva za zastupanje u osiguranju, odnosno obrta za zastupanje u osiguranju i pomoćnika svog zastupnika u osiguranju, dostavljanjem preslike tog ugovora koji obavezno treba sadržavati: datum i mjesto rođenja, adresu i OIB pomoćnika i zastupnika u osiguranju, datum početka i prestanka važenja tog ugovora i potpise ugovornih strana, u roku od osam dana od dana sklapanja odnosno prestanka ugovornog odnosa,«.

(2) Dosadašnja točka 4. postaje točka 5., u kojoj se ispred riječi: »prema«, dodaju riječi: »te drugih intelektualnih i tehničkih usluga u vezi s poslovima osiguranja«,

a iza točke 5. dodaje se točka 6. koja glasi:

»6. o strukturi i opsegu poslova iz članka 250. stavka. 7. točke 2. Zakona, dostavljanjem izvješća i preslika sklopljenih ugovora s društvima za upravljanje investicijskim fondovima, dobrovoljnim mirovinskim fondovima i mirovinskim osiguravajućim društvima, sa stanjem na dan 30. lipnja i 31. prosinca, u roku od 30 dana od dana isteka izvještajnog datuma,«,

a dosadašnja točka 5. postaje točka 7.

(3) U članku 4. stavku 2. riječ: »vlasnika« mijenja se rječju: »imatelja«.

(4) U članku 4. iza stavka 2. dodaje se stavak 3. koji glasi:

»(3) Društvo za zastupanje u osiguranju dužno je, uz obavijest Agenciji o promjeni dioničara odnosno imatelja poslovnog udjela, članova uprave odnosno direktora i odgovornih osoba za obavljanje poslova zastupanja u osiguranju, dostaviti i izjave tih osoba, da ispunjavaju uvjet iz članka 252. stavka 3. točke 3. Zakona, odnosno da nisu povezane u smislu članka 10. Zakona s društvom za posredovanje u osiguranju i reosiguranju, a njihov potpis na toj izjavi treba biti ovjeren kod javnog bilježnika.«

(5) Dosadašnji stavak 3. članka 4. postaje stavak 4..

(6) U članku 4. iza stavka 4. dodaje se stavak 5. koji glasi:

»(5) Odredbe stavka 1. točke 3., 4. i 5. ovoga članka na odgovarajući način primjenjuju se na izvještavanje Agencije od strane kreditne institucije koja je za obavljanje poslova zastupanja u osiguranju dobila dozvolu Hrvatske narodne banke i suglasnost Agencije, Financijske agencije, HP– Hrvatske pošte d.d. te investicijskih društava koja su dobila dozvolu Agencije za obavljanje poslova zastupanja u osiguranju.«

Članak 4.

Iza članka 4. dodaje se članak 5. koji glasi:

»Članak 5.

(1) Hrvatski ured za osiguranje dužan je izvještavati Agenciju o:

1. upisu i promjenama podataka koji se upisuju u sudski registar, dostavljanjem prijave s prilozima uz prijavu, odnosno zahtjeva sa svim prilozima, istodobno kada se dostavljaju sudskom registru, a rješenja o upisu u sudski registar najkasnije u roku od tri dana od njegova primitka,

2. o održanoj Skupštini dostavljanjem zapisnika s odlukama koje su donesene na Skupštini, sa pročišćenim tekstom Statuta ako je na toj Skupštini donesena odluka o izmjenama i dopunama Statuta, u roku od tri dana od dana održavanja Skupštine,

3. imenovanju odnosno razrješenju direktora, dostavljanjem odluke o imenovanju i razrješenju direktora te obavijesti o primljenoj ostavci direktora dostavljanjem njegove ostavke, u roku od osam dana od donošenja odluke odnosno primljene obavijesti.

4. načinu obavljanja poslova iz članka 272. stavka 1. Zakona, dostavljanjem internih akata kojima je u skladu s člankom 272. stavak 2. Zakona, propisan način obavljanja tih poslova, u roku od osam dana od dana njihovog usvajanja,

5. uspostavljenom računalnom sustavu za obradu statističkih podataka o poslovima članova Hrvatskog ureda za osiguranje te načinu njegovog održavanja dostavljanjem:

– opisa računalnog sustava (mjesto organizacijske jedinice za IT u organizacijskoj shemi Hrvatskog ureda za osiguranje, broj zaposlenih u IT i njihova zaduženja, popis poslužitelja, mrežne opreme, aplikacija, baza podataka, popis društava na koje su izdvojeni pojedini poslovi IT i ugovori koji reguliraju navedena izdvajanja i sl.),

– politike sigurnosti informacijskog sustava ili drugih internih akata koji obuhvaćaju mjere i postupke za održanje sigurnosti informacijskog sustava Hrvatskog ureda za osiguranje,

– plana kontinuiteta poslovanja ili drugih internih akata koji obuhvaćaju mjere i postupke za održanje poslovanja Hrvatskog ureda za osiguranje u slučaju nastupa incidentnih događaja koji prijete nastavku poslovanja, sve u roku od 15 dana od svake promjene.

6. obavljenim poslovima iz članka 272. stavak 1. Zakona, polugodišnje, dostavljanjem pisanog izvješća do 31. srpnja sa stanjem na dan 30. lipnja tekuće godine i dostavljanjem pisanog izvješća do 31. siječnja tekuće godine sa stanjem na dan 31. prosinca prethodne godine.«.

Dosadašnji članci 5. i 6. postaju članci 6. i 7. te se mijenju i sada glase:

»Članak 6.

Društva za osiguranje, društva za reosiguranje, društva za zastupanje u osiguranju, obrti za zastupanje u osiguranju, društava za posredovanje u osiguranju i reosiguranju, kreditne institucije koje su za obavljanje poslova zastupanja u osiguranju dobile dozvolu Hrvatske narodne banke i suglasnost Agencije, Financijska agencija, HP– Hrvatska pošta d.d. te investicijska društva koja su dobila dozvolu Agencije za obavljanje poslova zastupanja u osiguranju dostavljaju Agenciji dokumentaciju propisanu ovim Pravilnikom u izvorniku ili preslici. Dostavljena dokumentacija se ne vraća.

Članak 7.

Osim dokumentacije propisane ovim Pravilnikom, društva za osiguranje, društva za reosiguranje, društva za zastupanje u osiguranju, obrti za zastupanje u osiguranju, društva za posredovanje u osiguranju i reosiguranju, kreditne institucije koje za obavljanje poslova zastupanja u osiguranju imaju dozvolu Hrvatske narodne banke i suglasnost Agencije, Financijska agencija, HP– Hrvatska pošta d.d. te investicijska društva koja imaju dozvolu Agencije za obavljanje poslova zastupanja u osiguranju dužne su dostaviti na zahtjev Agencije i drugu dokumentaciju za potrebe nadzora.«.

Dosadašnji članak 7. Pravilnika se briše.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-04/15

Urbroj: 326-01-660-14-2

Zagreb, 21. studenoga 2014.

Predsjednik Upravnog vijeća

Petar-Pierre Matek, v. r.

Obrazac 1

IZJAVA
O ISPUNJAVANJU UVJETA ZA ČLANA NADZORNOG ODBORA DRUŠTVA ZA OSIGURANJE I DRUŠTVA ZA REOSIGURANJE

kojom ja \_\_\_\_\_\_\_\_\_\_(ime / prezime/djevojačko prezime) rođen/a\_\_\_\_\_\_\_\_(datum rođenja) s prebivalištem u \_\_\_\_\_\_\_\_\_\_(adresa), \_\_\_\_\_\_\_\_\_\_(državljanstvo), broj putovnice\_\_\_\_\_\_\_\_\_\_\_ (za strane državljane), OIB\_\_\_\_\_\_\_\_\_\_\_, pod materijalnom i kaznenom odgovornošću, izjavljujem i potpuno jamčim da ispunjavam sve uvjete za obavljanje funkcije člana nadzornog odbora društva za osiguranje i društva za reosiguranje propisane odredbama Zakona o osiguranju i Zakona o trgovačkim društvima te da prihvaćam izbor odnosno imenovanje za člana nadzornog odbora društva \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (tvrtka, sjedište društva i OIB).

Ova Izjava služi kao dokaz o ispunjavanju uvjeta za izbor, odnosno imenovanje za člana nadzornog odbora društva za osiguranje i društva za reosiguranje, za potrebe Hrvatske agencije za nadzor financijskih usluga kao nadzornog tijela za društva za osiguranje i društva za reosiguranje i ne može se upotrijebiti u druge svrhe.

Potpisnik ove Izjave ujedno izjavljuje da je upoznat s činjenicom da davanjem lažne izjave čini kazneno djelo.

U \_\_\_\_\_\_\_\_\_(mjesto), \_\_\_\_\_\_\_\_\_\_(datum)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
    Vlastoručni potpis kandidata

Potpis na ovoj Izjavi mora biti javnobilježnički ovjeren!

140 28.11.2014 Pravilnik o izmjenama i dopunama Pravilnika o sadržaju redovitih izvjšća i izvješća na zahtjev Hrvatske agencije za nadzor financijskih usluga

Pravilnik, NN 140/2014-2661